title: 2007/840/ЕО: Решение на Съвета от 29 ноември 2007 година за сключване на Споразумението между Европейската общност и Украйна за улесняване на издаването на визи

text:
               18.12.2007

               BG

               Официален вестник на Европейския съюз

               L 332/66

         РЕШЕНИЕ НА СЪВЕТА
   от 29 ноември 2007 година
   за сключване на Споразумението между Европейската общност и Украйна за улесняване на издаването на визи
   (2007/840/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, точка 2, буква б), i) и ii) от него във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията е договорила от името на Европейската общност споразумение с Украйна за улесняване на издаването на визи;

               (2)

               Споразумение бе подписано от името на Европейската общност на 18 юни 2007 г., при условие възможното му сключване на по-късна дата в съответствие с решението на Съвета, прието на 12 юни 2007 г.

               (3)

               Споразумението следва да бъде одобрено.

               (4)

               Със споразумението се създава Съвместен комитет за управление на споразумението, който може да приеме свой процедурен правилник. В този случай е уместно да се предвиди опростена процедура за определяне на позицията на Общността.

               (5)

               В съответствие с Протокола относно позицията на Обединеното кралство и Ирландия и Протокола за включване на достиженията на правото от Шенген в рамките на Европейския съюз, приложени към Договора за Европейския съюз и към Договора за създаване на Европейската общност, Обединеното кралство и Ирландия не вземат участие в приемането на настоящото решение, не са обвързани от него и не го прилагат.

               (6)

               В съответствие с Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение, не е обвързана от него и не го прилага,

         РЕШИ:
   Член 1
   Споразумението между Европейската общност и Украйна за улесняване на издаването на визи се одобрява от името на Общността.
   Текстът на споразумението е приложен към настоящото решение.
   Член 2
   Председателят на Съвета извършва нотификацията, предвидена в член 14, параграф 1 от споразумението (2).
   Член 3
   Комисията, подпомагана от експерти от държавите-членки, представлява Общността в Съвместния комитет от експерти, създаден съгласно член 12 от споразумението.
   Член 4
   Позицията на Общността в рамките на Съвместния комитет от експерти по отношение на приемането на неговия процедурен правилник съгласно член 12, параграф 4 от споразумението се приема от Комисията след консултиране със специален комитет, посочен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 29 ноември 2007 година.

            За Съвета

            Председател

         M. LINO

      (1)  Становище от 13 ноември 2007 г. (все още непубликувано в Официален вестник).

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
    ---documentbreak---

               18.12.2007

               BG

               Официален вестник на Европейския съюз

               L 332/68

         СПОРАЗУМЕНИЕ
   между Европейската общност и Украйна за улесняване на издаването на визи
   ЕВРОПЕЙСКАТА ОБЩНОСТ,
   наричана по-долу „Общността“, и
   УКРАЙНА,
   наричани по-долу „страните“;
   С ОГЛЕД НА по-нататъшното развитие на приятелските отношения между договарящите страни и в желанието си да улеснят контактите между народите като важно условие за стабилно развитие на икономическите, хуманитарните, културните, научните и други връзки чрез улесняване на издаването на визи на украински граждани,
   В ЖЕЛАНИЕТО СИ да уредят режима на взаимно пътуване на гражданите на Украйна и на държавите-членки на Европейския съюз,
   КАТО ОТЧИТАТ, че считано от 1 май 2005 г. гражданите на ЕС са освободени от изискването за визи, когато пътуват до Украйна за период от време, ненадвишаващ 90 дни, или за транзитно преминаване през територията на Украйна,
   КАТО ПРИЗНАВАТ, че ако Украйна въведе отново изискването за визи за гражданите на ЕС, улесненията, предоставени на украинските граждани съгласно настоящото споразумение, ще се прилагат автоматично, на базата на реципрочност, към гражданите на ЕС,
   КАТО ВЗЕХА ПРЕДВИД Плана за действие ЕС—Украйна, в който е отбелязано, че ще бъде установен конструктивен диалог за улесняване на издаването на визи между ЕС и Украйна с оглед подготовката на преговори за споразумение за улесняване на издаването на визи, и като взеха предвид необходимостта от напредък на провеждащите се преговори за споразумение за реадмисия ЕО—Украйна,
   КАТО ПРИЗНАВАТ, че улесненията за издаване на визи не трябва да водят до незаконна миграция и като отделиха специално внимание на сигурността и на обратното приемане,
   КАТО ПРИЗНАВАТ, че въвеждането на безвизов режим на пътуване за гражданите на Украйна е цел в дългосрочна перспектива,
   КАТО ВЗЕХА ПРЕДВИД Протокола относно позицията на Обединеното кралство и Ирландия и Протокола за включването на достиженията на правото от Шенген в рамките на Европейския съюз, приложени към Договора за Европейския съюз и към Договора за създаване на Европейската общност, и като потвърждават, че разпоредбите на настоящото споразумение не се прилагат за Обединеното кралство и Ирландия,
   КАТО ВЗЕХА ПРЕДВИД Протокола относно позицията на Дания, приложен към Договора за Европейския съюз и към Договора за създаване на Европейската общност, и като потвърждават, че разпоредбите на настоящото споразумение не се прилагат за Кралство Дания,
   СЕ СПОРАЗУМЯХА ЗА СЛЕДНОТО:
   Член 1
   Цел и приложно поле
   1.   Целта на настоящото споразумение е да облекчи издаването на визи на гражданите на Украйна за планиран престой за срок не по-дълъг от 90 дни в рамките на период от 180 дни.
   2.   Ако Украйна въведе отново изискването за визи за гражданите на ЕС или за определени категории граждани на ЕС, облекченията, предоставени на украинските граждани съгласно настоящото споразумение, ще се прилагат автоматично на базата на реципрочност за засегнатите граждани на ЕС.
   Член 2
   Обща разпоредба
   1.   Визовите облекчения, предвидени в настоящото споразумение, се прилагат към гражданите на Украйна само дотолкова, доколкото те не са освободени от изискването за виза със законите и регламентите на Общността или държавите-членки, настоящото споразумение или други международни споразумения.
   2.   Националното законодателство на Украйна или на държавите-членки, или законодателството на Общността се прилага по отношение на проблеми, които не са обхванати от разпоредбите на настоящото споразумение, като отказ за издаване на виза, признаване на документи за пътуване, доказателство за достатъчни средства за издръжка, отказ за влизане в страната и мерки за експулсиране.
   Член 3
   Определения
   За целите на настоящото споразумение:

               а)

               „държава-членка“ означава всяка държава-членка на Европейския съюз, с изключение на Кралство Дания, Република Ирландия и Обединеното кралство;

               (б)

               „гражданин на Европейския съюз“ означава гражданин на държава-членка съгласно посоченото в буква a);

               в)

               „гражданин на Украйна“ означава всяко лице, което притежава украинско гражданство;

               г)

               „виза“ означава разрешение, издадено от държава-членка, или взетото решение от такава държава, което е необходимо с оглед на:

                           —

                           влизане за планиран престой в държава-членка или в няколко държави-членки за срок не по-дълъг от 90 дни общо,

                           —

                           влизане с цел транзит през територията на тази държава-членка или на няколко държави-членки;

               д)

               „законно пребиваващо лице“ означава гражданин на Украйна, на когото е разрешено или който има право да остане за повече от 90 дни на територията на държава-членка, въз основа на законодателството на Общността или на националното законодателство.

         Член 4
   Подкрепящи документи във връзка с целта на пътуването
   1.   За следните категории граждани на Украйна са достатъчни следните документи за обосноваване на целта на пътуване до другата страна:

               а)

               за членовете на официални делегации, които в резултат на официална покана, отправена до Украйна, участват в срещи, консултации, преговори или програми за обмен, както и в мероприятия, провеждани на територията на една от държавите-членки от неправителствени организации:

                           —

                           писмо, издадено от украински орган, потвърждаващо, че кандидатът е член на делегация, която пътува до другата страна, за да участва в гореспоменатите мероприятия, придружено от копие на официалната покана;

               б)

               за бизнесмени и представители на бизнес организации:

                           —

                           писмено искане от юридическото лице домакин или дружеството, или офиса или клона на такова юридическо лице или дружество, държавните и местните органи на държавите-членки или организационните комитети на търговско-промишлени изложения, конференции и симпозиуми, провеждани на териториите на държавите-членки;

               в)

               за шофьори, извършващи превоз на международни товари и услуги, свързани с превоз на пътници до териториите на държавите-членки с превозни средства, регистрирани в Украйна:

                           —

                           писмено искане от националната асоциация на превозвачите на Украйна, предвиждащо превоз по международните пътища, в което се посочват целта, продължителността и честотата на пътуванията;

               г)

               за членовете на влаков и локомотивен персонал и персонал на хладилни вагони на международни влакове, пътуващи до териториите на държавите-членки:

                           —

                           писмено искане от компетентното железопътно дружество на Украйна, посочващо целта, продължителността и честотата на пътуванията;

               д)

               за журналисти:

                           —

                           удостоверение или друг документ, издаден от професионална организация, доказващ, че въпросното лице е квалифициран журналист, и документ, издаден от неговия/нейния работодател, в който се посочва, че целта на пътуването е осъществяване на журналистическа дейност;

               е)

               за лица, участващи в научни, културни и артистични дейности, включително университетски програми и други програми за обмен:

                           —

                           писмено искане от организацията домакин за участие в тези дейности;

               ж)

               за ученици, студенти, лица, включени в програми за следдипломно обучение, и придружаващи ги преподаватели, които предприемат пътувания с цел обучение или общообразователна подготовка, включително в рамките на програми за обмен, както и други училищни дейности:

                           —

                           писмено искане или удостоверение за записване от приемащия университет, колеж или училище, или студентска карта или удостоверение за курсовете, които лицето ще посещава;

               з)

               за участници в международни спортни мероприятия и лицата, които ги придружават служебно:

                           —

                           писмено искане от организацията домакин: компетентни органи, национални спортни федерации и национални олимпийски комитети на държавите-членки;

               и)

               за участници в официални програми за обмен, организирани от побратимени градове:

                           —

                           писмено искане от административния ръководител/кмет на тези градове;

               й)

               за близки роднини — съпруг(а), деца (включително осиновени), родители (включително настойници), баби и дядовци и внуци — посещаващи граждани на Украйна, които пребивават законно на територията на държавите-членки:

                           —

                           писмено искане от лицето домакин;

               к)

               за близки роднини на посещение с цел присъствие на погребални церемонии:

                           —

                           официален документ, потвърждаващ факта на смъртта, както и потвърждение на семейната или друга родствена връзка между кандидата и покойника;

               л)

               за посещение на военни и граждански гробища:

                           —

                           официален документ, потвърждаващ съществуването и опазването на гроба, както и семейната или друга родствена връзка между кандидата за виза и покойника;

               м)

               за посещение по медицински причини:

                           —

                           официален документ от медицинската институция, потвърждаващ необходимостта от медицинска грижа в тази институция и доказателство за достатъчни финансови средства за заплащане на лечението.

         2.   Писменото искане, посочено в параграф 1 от настоящия член, следва да съдържа следните данни:

               а)

               за поканеното лице: име и фамилия, дата на раждане, пол, гражданство, номер на документа за самоличност, период и цел на пътуването, брой на влизанията и имената на непълнолетните деца, придружаващи поканеното лице;

               б)

               за лицето, което отправя поканата: име, фамилия и адрес; или

               в)

               за юридическото лице, дружеството или организацията, което(ято) отправя поканата: пълно име и адрес, и

                           —

                           ако искането е издадено от организация — името и длъжността на лицето, което подписва искането;

                           —

                           ако лицето, което отправя поканата, е юридическо лице или дружество, офис или филиал на такова юридическо лице със седалище на територията на държава-членка, регистрационният номер съгласно националното законодателство на съответната държава-членка.

         3.   За категориите лица, посочени в параграф 1 от настоящия член, всички категории визи се издават по опростената процедура, без изискване на друго доказателство, покана или заверка във връзка с целта на пътуването, предвидени от законодателството на държавите-членки.
   Член 5
   Издаване на визи за многократно влизане
   1.   Дипломатическите мисии и консулските служби на държавите-членки издават визи за многократно влизане със срок на валидност до пет години на следните категории лица:

               а)

               членове на национални и регионални правителства и парламенти, конституционни и върховни съдилища, ако те не са освободени от изискването за виза с настоящото споразумение, при изпълнението на служебните им задължения, със срок на валидност, ограничен до срока им на работа, ако той е по-кратък от 5 години;

               б)

               членове на официални делегации, които участват редовно в срещи, консултации, преговори или програми за обмен, както и в мероприятия, провеждани на територията на държавите-членки от неправителствени организации по официална покана, адресирана до Украйна;

               в)

               съпрузи и деца (включително осиновени), които са на възраст под 21 години или са на издръжка, и родители (включително настойници), посещаващи граждани на Украйна, които пребивават законно на територията на държавите-членки, със срок на валидност, ограничен до срока на валидност на разрешителното им за законно пребиваване;

               г)

               бизнесмени и представители на бизнес организации, които пътуват редовно до държавите-членки;

               д)

               журналисти.

         2.   Дипломатическите представителства и консулските служби на държавите-членки издават визи за многократно влизане със срок на валидност до една година на следните категории лица, при условие че през предходната година са получили поне една виза, използвали са я в съответствие със законите за влизане и престой на посетената страна и че съществуват основания за искане на виза за многократно влизане:

               а)

               шофьори, извършващи международен превоз на товари и услуги за превоз на пътници до териториите на държавите-членки с превозни средства, регистрирани в Украйна;

               б)

               членовете на влаков и локомотивен персонал и на персонал на хладилни вагони на международни влакове, пътуващи до териториите на държавите-членки;

               в)

               лица, участващи в научни, културни и артистични дейности, включително университетски и други програми за обмен, които пътуват редовно до държавите-членки;

               г)

               участници в международни спортни мероприятия и лица, които ги придружават служебно;

               д)

               участници в официални програми за обмен, организирани от побратимени градове.

         3.   Дипломатическите представителства и консулските служби на държавите-членки издават визи за многократно влизане със срок на валидност не по-малко от 2 и не повече от 5 години на категориите лица, посочени в параграф 2 от настоящия член, при условие че през предходните две години те са използвали едногодишната виза за многократно влизане в съответствие със законите за влизане и престой на посетената държава и че основанията за искане на виза за многократно влизане все още са валидни.
   4.   Общият срок на престой за лицата, посочени в параграфи 1—3 от настоящия член, не следва да надвишава 90 дни в рамките на период от 180 дни на територията на държавите-членки.
   Член 6
   Такси за обработване на заявленията за визи
   1.   Таксата за обработване на заявленията за визи на украински граждани е в размер на 35 EUR. Посочената сума може да бъде преразгледана в съответствие с процедурата, предвидена в член 14, параграф 4.
   2.   Ако Украйна въведе отново изискването за визи за гражданите на ЕС, визовата такса, която ще наложи Украйна, не следва да е по-висока от 35 EUR или от сумата, за която е постигнато съгласие, ако таксата бъде преразгледана в съответствие с процедурата, предвидена в член 14, параграф 4.
   3.   Държавите-членки налагат такса от 70 EUR за обработване на документите за визи в случаите, когато заявлението за виза и подкрепящите документи са били представени от кандидата за виза в рамките на три дни преди неговата/нейната планирана дата на пътуване. Това не се прилага за случаите, посочени в член 6, параграф 4, букви б), в), д), е), й), к) и член 7, параграф 3. За категориите, посочени в член 6, параграф 4, букви a), г), ж), з), и), л)—н), таксата за спешни случаи е същата като предвидената в член 6, параграф 1.
   4.   Следните категории лица са освободени от такси за обработване на заявлението за виза:

               а)

               близки роднини — съпрузи, деца (включително осиновени), родители (включително настойници), баби, дядовци и внуци — посещаващи граждани на Украйна, които пребивават законно на територията на държавите-членки;

               б)

               членове на официални делегации, които участват в срещи, консултации, преговори или програми за обмен, както и в мероприятия, провеждани на територията на една от държавите-членки от неправителствени организации по официална покана, адресирана до Украйна;

               в)

               членове на национални и регионални правителства и парламенти, конституционни и върховни съдилища, в случай че не са освободени от изискването за виза с настоящото споразумение;

               г)

               ученици, студенти, лица, включени в програми за следдипломно обучение, и придружаващите ги преподаватели, които предприемат пътувания с цел обучение или общообразователна подготовка;

               д)

               лица с увреждания и лицето, което ги придружава, ако е необходимо;

               е)

               лица, които са представили документи, доказващи необходимостта от пътуването им по хуманитарни причини, включително с цел получаване на спешна медицинска помощ, и човекът, придружаващ такова лице, или с цел присъствие на погребение на близък роднина, или за посещение на близък роднина, който е сериозно болен;

               ж)

               участници в международни спортни мероприятия и придружаващите ги лица;

               з)

               лица, участващи в научни, културни и артистични дейности, включително университетски и други програми за обмен;

               и)

               участници в официални програми за обмен, организирани от побратимени градове;

               й)

               журналисти;

               к)

               пенсионери;

               л)

               шофьори, извършващи международен превоз на товари и услуги за превоз на пътници до териториите на държавите-членки с превозни средства, регистрирани в Украйна;

               м)

               членове на влаков и локомотивен персонал и на персонал на хладилни вагони на международни влакове, пътуващи до териториите на държавите-членки;

               н)

               деца на възраст под 18 години и деца на издръжка под 21 години.

         Член 7
   Продължителност на процедурите за обработване на заявленията за визи
   1.   Дипломатическите представителства и консулските служби на държавите-членки вземат решение относно искането за издаване на виза в рамките на 10 календарни дни от датата на получаване на заявлението и документите, необходими за издаване на виза.
   2.   Срокът за вземане на решение относно заявлението за виза може да бъде продължен до 30 календарни дни в отделни случаи, по-специално когато е необходимо по-внимателно проучване на заявлението.
   3.   Срокът за вземане на решение относно заявлението за виза може да бъде съкратен до 2 работни дни или по-малко в спешни случаи.
   Член 8
   Заминаване в случай на изгубени или откраднати документи
   Граждани на Европейския съюз и на Украйна, които са изгубили своите документи за самоличност или от които тези документи са били откраднати по време на престоя им на територията на Украйна или на държавите-членки, могат да напуснат тази територия въз основа на валидни документи за самоличност, разрешаващи им да пресекат границата, издадени от дипломатическите представителства или консулските служби на държавите-членки или на Украйна, без каквато и да е виза или друго разрешително.
   Член 9
   Удължаване на визата в изключителни обстоятелства
   Визите на гражданите на Украйна, които нямат възможност да напуснат територията на държавите-членки в срока, посочен в техните визи, в резултат на обстоятелства, представляващи непреодолима сила, се продължават безплатно в съответствие с действащото законодателство на приемащата държава за срока, необходим за завръщането на тези граждани в страната им на пребиваване.
   Член 10
   Дипломатически паспорти
   1.   Гражданите на Украйна, които притежават валидни дипломатически паспорти, могат да влизат, излизат и да преминават транзитно през териториите на държавите-членки, без да имат визи.
   2.   Лицата, посочени в параграф 1 от настоящия член, могат да остават на териториите на държавите-членки за срок не по-дълъг от 90 дни в рамките на период от 180 дни.
   Член 11
   Териториална валидност на визите
   При спазване на националните правила и законодателството относно националната сигурност на държавите-членки и при спазване на правилата на ЕС за издаване на визи с ограничена териториална валидност, на гражданите на Украйна е разрешено да пътуват в рамките на територията на държавите-членки на равно основание с гражданите на Европейския съюз.
   Член 12
   Съвместен комитет за управление на споразумението
   1.   Страните сформират Съвместен комитет от експерти (наричан по-долу „комитета“), съставен от представители на Европейската общност и Украйна. Общността се представлява от Комисията на Европейските общности, подпомагана от експерти от държавите-членки.
   2.   Комитетът има, по-специално, следните задачи:

               а)

               наблюдение на изпълнението на настоящото споразумение;

               б)

               предлагане на изменения или допълнения на настоящото споразумение;

               в)

               разрешаване на спорове, произтичащи от тълкуването или прилагането на разпоредбите на настоящото споразумение.

         3.   Комитетът заседава всеки път, когато е необходимо, по искане на една от страните и най-малко веднъж годишно.
   4.   Комитетът приема свой процедурен правилник.
   Член 13
   Връзка между настоящото споразумение и двустранните споразумения между държави-членки и Украйна
   Считано от влизането му в сила, настоящото споразумение се ползва с предимство пред разпоредбите на двустранните или многостранните споразумения или спогодби, сключени между отделните държави-членки и Украйна, доколкото разпоредбите на посочените споразумения или спогодби обхващат въпроси, които са предмет на настоящото споразумение.
   Член 14
   Заключителни разпоредби
   1.   Настоящото споразумение се ратифицира или одобрява от страните в съответствие с техните процедури и влиза в сила на първия ден от втория месец след датата, на която страните се уведомят взаимно за приключването на споменатите по-горе процедури.
   2.   Чрез дерогация от параграф 1 от настоящия член настоящото споразумение влиза в сила на датата на влизане в сила на Споразумението между Европейската общност и Украйна за реадмисия на лица, ако тази дата е след датата, предвидена в параграф 1 от настоящия член.
   3.   Настоящото споразумение се сключва за неопределен срок, освен ако не бъде прекратено в съответствие с параграф 6 от настоящия член.
   4.   Настоящото споразумение може да бъде изменяно само с писменото съгласие на страните. Измененията влизат в сила, след като страните са се уведомили взаимно за приключването на техните вътрешни процедури, необходими за тази цел.
   5.   Всяка страна може да спре изцяло или отчасти действието на настоящото споразумение по причини, свързани с обществения ред, защитата на националната сигурност или защитата на общественото здраве. Другата страна следва да бъде уведомена за решението за спиране на действието не по-късно от 48 часа преди неговото влизане в сила. Страната, спряла действието на настоящото споразумение, информира незабавно другата страна веднага щом причините за това спиране отпаднат.
   6.   Всяка страна може да прекрати настоящото споразумение с писмено уведомление на другата страна. Настоящото споразумение прекратява действието си 90 дни след датата на такова уведомление.

      Съставено в Люксембург на осемнадесети юни две хиляди и седма година в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и украински език, като текстовете на всеки един от тези езици са еднакво автентични.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовариство

         За Украйнa
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l'Ukraine
         Per l'Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         3а Уκраїну

   ПРОТОКОЛ КЪМ СПОРАЗУМЕНИЕТО ЗА ДЪРЖАВИТЕ-ЧЛЕНКИ, КОИТО НЕ ПРИЛАГАТ ИЗЦЯЛО ДОСТИЖЕНИЯТА НА ПРАВОТО ОТ ШЕНГЕН
   Държавите-членки, които са обвързани с достиженията на правото от Шенген, но които все още не издават шенгенски визи в очакване на съответното решение на Съвета във връзка с това, издават национални визи, чиято валидност е ограничена до тяхната собствена територия.
   Тези държави-членки могат да признават едностранно шенгенските визи и разрешенията за пребиваване с цел транзитно преминаване през тяхната територия в съответствие с Решение № 895/2006/ЕО на Европейския парламент и на Съвета.
   ДЕКЛАРАЦИЯ НА ЕВРОПЕЙСКАТА ОБЩНОСТ ОТНОСНО ИЗДАВАНЕТО НА ВИЗИ ЗА КРАТКОСРОЧЕН ПРЕСТОЙ ЗА ПОСЕЩЕНИЯ НА ВОЕННИ И ГРАЖДАНСКИ ГРОБИЩА
   Дипломатическите представителства и консулските служби на държавите-членки като общо правило издават визи за краткосрочен престой за срок до 14 дни на лица, които посещават военни и граждански гробища.
   СЪВМЕСТНА ДЕКЛАРАЦИЯ ОТНОСНО ДАНИЯ
   Страните отбелязват, че настоящото споразумение не се прилага към процедурите за издаване на визи от дипломатическите представителства и консулските служби на Кралство Дания.
   При такива обстоятелства е желателно органите на Дания и Украйна да сключат без забавяне двустранни споразумения за улесняване на издаването на визи при условия, сходни с тези на споразумението между Европейската общност и Украйна.
   СЪВМЕСТНА ДЕКЛАРАЦИЯ ОТНОСНО ОБЕДИНЕНОТО КРАЛСТВО И ИРЛАНДИЯ
   Страните отбелязват, че настоящото споразумение не се прилага на територията на Обединеното кралство и Ирландия.
   При такива обстоятелства е желателно органите на Обединеното кралство, Ирландия и Украйна да сключат двустранни споразумения за улесняване на издаването на визи.
   СЪВМЕСТНА ДЕКЛАРАЦИЯ ОТНОСНО ИСЛАНДИЯ И НОРВЕГИЯ
   Страните вземат предвид наличието на тясно сътрудничество между Европейската общност и Норвегия и Исландия, по-специално по силата на Споразумението от 18 май 1999 г. относно асоциирането на тези държави при въвеждането, прилагането и развитието на достиженията на правото от Шенген.
   При такива обстоятелства е желателно органите на Норвегия, Исландия и Украйна да сключат без забавяне двустранни споразумения за улесняване на издаването на визи при условия, сходни с тези на споразумението между Европейската общност и Украйна.
   ДЕКЛАРАЦИЯ НА КОМИСИЯТА ОТНОСНО МОТИВИРАНЕТО НА РЕШЕНИЕТО ЗА ОТКАЗ НА ВИЗА
   Като отчита колко е важна прозрачността за кандидатите за визи, Европейската комисия напомня, че законодателното предложение за преработка на Общите консулски инструкции относно визите за дипломатически представителства и консулски служби бе прието на 19 юли 2006 г. и разглежда въпроса за мотивиране на отказите на визи и възможностите за обжалване.
   ДЕКЛАРАЦИЯ НА ЕВРОПЕЙСКАТА ОБЩНОСТ ОТНОСНО ДОСТЪПА НА КАНДИДАТИТЕ ЗА ВИЗИ И ХАРМОНИЗИРАНЕТО НА ИНФОРМАЦИЯТА ОТНОСНО ПРОЦЕДУРИТЕ ЗА ИЗДАВАНЕ НА ВИЗИ ЗА КРАТКОСРОЧЕН ПРЕСТОЙ И ДОКУМЕНТИТЕ, КОИТО ТРЯБВА ДА БЪДАТ ПРЕДСТАВЕНИ ПРИ КАНДИДАТСТВАНЕ ЗА ВИЗИ ЗА КРАТКОСРОЧЕН ПРЕСТОЙ
   Като отчита колко е важна прозрачността за кандидатите за визи, Европейската общност напомня, че законодателното предложение за преработка на Общите консулски инструкции относно визите за дипломатически представителства и консулски служби бе прието на 19 юли 2006 г. от Европейската комисия и разглежда въпроса за условията на достъп на кандидатите за визи до дипломатическите представителства и консулските служби на държавите-членки.
   Във връзка с информацията, която трябва да бъде предоставена на кандидатите за визи, Европейската общност счита, че е необходимо да се вземат подходящи мерки:

               —

               В най-общ план, да се изготви основна информация за кандидатите относно процедурите и условията за кандидатстване за визи и за тяхната валидност.

               —

               Европейската общност ще изготви списък с минимални изисквания, за да гарантира, че на украинските кандидати е предоставена съгласувана и уеднаквена основна информация и от тях по правило се изисква да предоставят същите подкрепящи документи.

         Посочената информация трябва да бъде широко разпространена (на информационните табла на консулствата, във вид на брошури, чрез уебсайтове и др.).
   Дипломатическите представителства и консулските служби на държавите-членки предоставят информация относно съществуващите възможности съгласно достиженията на правото от Шенген за улесняване на издаването на визи за краткосрочен престой за всеки отделен случай.
   ПРОЕКТ НА ПОЛИТИЧЕСКА ДЕКЛАРАЦИЯ ОТНОСНО МЕСТНИЯ ГРАНИЧЕН ТРАФИК
   ДЕКЛАРАЦИЯ ОТ ПОЛША, УНГАРИЯ, СЛОВАШКАТА РЕПУБЛИКА И РУМЪНИЯ
   Република Унгария, Република Полша, Словашката република и Румъния, считано от датата на присъединяването им към ЕС, заявяват своята готовност да започнат преговори за двустранни споразумения с Украйна с цел прилагане на режима на местен граничен трафик, създаден с Регламент на ЕО, приет на 5 октомври 2006 г., за определяне на правилата за местен граничен трафик по външните сухопътни граници на държавите-членки и за изменение на Шенгенската конвенция.


title: 2008/539/ЕО: Решение на Европейския парламент от 24 април 2007 година относно освобождаването от отговорност във връзка с изпълнението на бюджета на Шести, Седми, Осми и Девети европейски фонд за развитие за финансовата 2005 година

text:
               15.7.2008

               BG

               Официален вестник на Европейския съюз

               L 187/189

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаването от отговорност във връзка с изпълнението на бюджета на Шести, Седми, Осми и Девети европейски фонд за развитие за финансовата 2005 година
   (2008/539/ЕО)
   ЕВРОПЕЙСКИЯТ ПАРЛАМЕНТ,
   като взе предвид доклада на Комисията относно последващите действия по решенията за освобождаване от отговорност за 2004 г. (COM(2006) 0641 и приложението към него SEC(2006) 1376),
   като взе предвид финансовите отчети и отчетите за приходите и разходите за Шести, Седми, Осми и Девети европейски фонд за развитие за финансовата 2005 година (COM(2006) 0429 — C6-0264/2006) (1),
   като взе предвид доклада за финансовото управление на Шести, Седми, Осми и Девети европейски фонд за развитие за финансовата 2005 година (COM(2006) 0405),
   като взе предвид годишния доклад на Сметната палата за дейностите, финансирани от Шести, Седми, Осми и Девети европейски фонд за развитие за финансовата 2005 година, заедно с отговорите на институциите, предмет на одит (2),
   като взе предвид декларацията за достоверност и точност на отчетите и за законосъобразност и правилност на извършените операции, представена от Сметната палата съгласно член 248 от Договора за ЕО (3),
   като взе предвид препоръките на Съвета от 27 февруари 2007 г. (6061/2007 — C6-0094/2007, 6062/2007 — C6-0095/2007, 6063/2007, — C6-0096/2007, 6064/2007 — C6-0097/2007),
   като взе предвид член 33 oт Вътрешното споразумение от 20 декември 1995 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Втори финансов протокол към Четвъртата конвенция АКТБ—ЕО (4),
   като взе предвид член 32 от Вътрешното споразумение от 18 септември 2000 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Финансовия протокол към Партньорското споразумение между държавите от Африка, Карибите и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и разпределението на финансова помощ за отвъдморските страни и територии, към които се прилага част IV от Договора за ЕО (5),
   като взе предвид член 276 от Договора за ЕО,
   като взе предвид член 74 от Финансовия регламент от 16 юни 1998 г., приложим към сътрудничеството в областта на финансирането за развитие по силата на Четвъртата конвенция АКТБ—ЕО (6),
   като взе предвид член 119 от Финансовия регламент от 27 март 2003 г., приложим към Деветия европейски фонд за развитие (7),
   като взе предвид член 70 и член 71, трето тире от своя правилник и приложение V към него,
   като взе предвид доклада на Комисията по бюджетен контрол и становището на Комисията по развитие (A6-0115/2007),

               A.

               като има предвид, че в декларацията си за достоверност и точност на отчетите на европейските фондове за развитие (ЕФР) Сметната палата заключава, че с някои изключения отчетите за финансовата 2005 година надеждно отразяват приходите и разходите за финансовата година и финансовото състояние към края на годината;

               Б.

               като има предвид, че заключението на Сметната палата за законосъобразността и правилността на извършените операции се основава, наред с другото, на одит на извадка от операции;

               В.

               като има предвид, че въз основа на проучената документация Сметната палата изразява становище, че записаният в отчетите приход, разпределените от ЕФР средства и задълженията и плащанията, взети като цяло, са законосъобразни и правилни;

               1.

               Освобождава от отговорност Комисията във връзка с изпълнението на бюджета за Шести, Седми, Осми и Девети европейски фонд за развитие за финансовата 2005 година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейските общности, Сметната палата и Европейската инвестиционна банка и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 265, 31.10.2006 г., стр. 1.

      (2)  ОВ C 263, 31.10.2006 г., стр. 205.

      (3)  ОВ C 263, 31.10.2006 г., стр. 213.

      (4)  ОВ L 156, 29.5.1998 г., стр. 108.

      (5)  ОВ L 317, 15.12.2000 г., стр. 355.

      (6)  ОВ L 191, 7.7.1998 г., стр. 53.

      (7)  ОВ L 83, 1.4.2003 г., стр. 1.
    ---documentbreak---

               15.7.2008

               BG

               Официален вестник на Европейския съюз

               L 187/191

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Шести, Седми, Осми и Девети европейски фонд за развитие за финансовата 2005 година
   ЕВРОПЕЙСКИЯТ ПАРЛАМЕНТ,
   като взе предвид доклада на Комисията относно последващите действия по решенията за освобождаване от отговорност за 2004 г. (COM(2006) 0641 и приложението към него SEC(2006) 1376),
   като взе предвид финансовите отчети и отчетите за приходите и разходите за Шести, Седми, Осми и Девети европейски фонд за развитие за финансовата 2005 година (COM(2006) 0429 — C6-0264/2006) (1),
   като взе предвид доклада за финансовото управление на Шести, Седми, Осми и Девети европейски фонд за развитие за финансовата 2005 година (COM(2006) 0405),
   като взе предвид годишния доклад на Сметната палата за дейностите, финансирани от Шести, Седми, Осми и Девети европейски фонд за развитие за финансовата 2005 година, заедно с отговорите на институциите, предмет на одит (2),
   като взе предвид декларацията за достоверност и точност на отчетите и за законосъобразност и правилност на извършените операции, представена от Сметната палата съгласно член 248 от Договора за ЕО (3),
   като взе предвид препоръките на Съвета от 27 февруари 2007 г. (6061/2007 — C6-0094/2007, 6062/2007 — C6-0095/2007, 6063/2007, — C6-0096/2007, 6064/2007 — C6-0097/2007),
   като взе предвид член 33 oт Вътрешното споразумение от 20 декември 1995 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Втори финансов протокол към Четвъртата конвенция АКТБ—ЕО (4),
   като взе предвид член 32 от Вътрешното споразумение от 18 септември 2000 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Финансовия протокол към Партньорското споразумение между държавите от Африка, Карибите и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и разпределението на финансова помощ за отвъдморските страни и територии, към които се прилага част IV от Договора за ЕО (5),
   като взе предвид член 276 от Договора за ЕО,
   като взе предвид член 74 от Финансовия регламент от 16 юни 1998 г., приложим към сътрудничеството в областта на финансирането за развитие по силата на Четвъртата конвенция АКТБ—ЕО (6),
   като взе предвид член 119 от Финансовия регламент от 27 март 2003 г., приложим към Деветия европейски фонд за развитие (7),
   като взе предвид член 70 и член 71, трето тире от своя правилник и приложение V към него,
   като взе предвид доклада на Комисията по бюджетен контрол и становището на Комисията по развитие (A6-0115/2007),

               A.

               като има предвид, че член 119 от Финансовия регламент от 27 март 2003 г. изисква от Комисията да предприеме всички подходящи мерки в отговор на забележките, придружаващи решението, с което се освобождава от отговорност, и да докладва, по искане на Европейския парламент, за предприетите мерки във връзка с тези забележки и коментари;

               Б.

               като има предвид, че Партньорското споразумение между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (8), беше ревизирано със споразумението, подписано в Люксембург на 25 юни 2005 г. (9);

         Декларация за достоверност и точност на отчетите

               1.

               Отбелязва становището на Европейската сметна палата (EСП), че отчетите надеждно отразяват приходите и разходите, свързани с Шести, Седми, Осми и Девети европейски фонд за развитие (ЕФР), независимо от описаните по-долу проблеми:

                           а)

                           невъзможността на съществуващата ИТ система да осигури пълна счетоводна информация,

                           б)

                           непълната информация за банковите гаранции, довела в резултат до подценяване на гаранциите с 4 %;

               2.

               Отбелязва, че относно извършените операции становището на ЕСП е, че приходите, разпределенията на ЕФР, задълженията и плащанията са като цяло законосъобразни и правилни;

               3.

               Припомня, че около половината от всички разпределения се състоят от подлежащи на планиране помощи, насочени към изпълнение на проекти; констатира, че тези средства се усвояват на два етапа: Комисията взема решение за финансиране, отразено в отчетите като финансово задължение; сключване на договорите, отразено в отчетите като индивидуални правни задължения, а разрешение за плащанията дава националният разпоредител с бюджетни кредити на заинтересованата страна в съответствие с финансовото споразумение между Комисията и тази определена страна;

               4.

               Подчертава, че Сметната палата констатира повишен риск от грешки, влияещи върху операциите, които попадат в рамките на отговорността на националните разпоредители с бюджетни кредити; отбелязва, че що се отнася до индивидуалните правни задължения, откритите грешки засягат например подходящите тръжни процедури, по-специално във връзка с разчетите за програми и споразуменията за безвъзмездни средства, банковите гаранции и невъзможността да се спазят крайните срокове за начало на изпълнението на програмите; констатира, че по отношение на плащанията грешките засягат размера на плащанията, а други грешки — неспазването на договорните задължения;

               5.

               Признава, в съгласие с ЕСМ, усилията на Комисията да създаде капацитет на националните разпоредители с бюджетни кредити чрез осигуряване на техническа помощ, оборудване и обучение; все пак изразява безпокойство, че ЕСП счита резултатите от тези усилия за променливи; обръща се с искане към Комисията да усъвършенства своята стратегия за оказване на подкрепа, що се отнася до проблематичните случаи;

         Повишаване на отчетността при управление на средствата на ЕФР от страна на Комисията

               6.

               Напомня, че в предишната резолюция за освобождаване от отговорност Парламентът призова Комисията да изясни разпределението на отговорностите на членовете на Комисията по отношение на ЕФР и външната помощ; осъзнава позицията на Комисията, че разделението на отговорностите, независимо от известната сложност, дължаща се на необходимостта от координация на различните служби на Комисията, работи добре на практика; независимо от това призовава Комисията да помисли върху възможните начини за опростяване на настоящата структура на управление, с цел да се сведе до минимум рискът от неясноти по отношение на отговорностите за ЕФР;

         Повишаване на демократичния контрол върху средствата на ЕФР, управлявани от Европейската инвестиционна банка

               7.

               Отбелязва, че от общото първоначално разпределение на Девети ЕФР, който възлиза на 13 800 милиона евро, Европейската инвестиционна банка отговаря за 2 200 милиона евро, които се разходват чрез инвестиционния инструмент на ЕФР; констатира, че инвестиционният инструмент не е предмет на декларацията на Сметната палата, нито на процедурата по освобождаване от отговорност от Парламента;

               8.

               Предлага ЕИБ да даде отчет за управлението на инвестиционния инструмент на ЕФР пред Комисията по бюджетен контрол на Парламента и напомня, че управляваните от ЕИБ сметки на ЕФР подлежат на проверка от ЕСП съгласно глава VII от Финансовия регламент, приложим към Деветия ЕФР;

               9.

               Повтаря отново становището си от предишни резолюции за освобождаване от отговорност, че съществува известно несъответствие в настоящия финансов регламент на ЕФР по отношение на отчетите на ЕФР: докато в хода на процедурата по освобождаване от отговорност Комисията представя пред Парламента консолидирани отчети на ЕФР, включващи финансови отчети и информация, предоставена от Европейската инвестиционна банка, впоследствие Парламентът проверява само отчетите, като изключва информацията, предоставена от ЕИБ;

               10.

               Напомня, че в своето Становище № 12/2002 (10) ЕСП изрази съжаление, че операциите в рамките на ЕФР, управлявани от ЕИБ, не са предмет на процедурата по освобождаване от отговорност с участието на Парламента и Съвета; подкрепя аргументите на ЕСП, че тези операции се осъществяват от ЕИБ от името и за сметка на Общността, както и че в началото средствата за тези операции бяха набирани от европейските данъкоплатци, а не от финансовия пазар;

               11.

               Изразява убеждение, че прозрачността и демократичният контрол върху средствата на ЕФР, управлявани от ЕИБ, ще се повишат, ако тези операции станат предмет на процедурата по освобождаване от отговорност с участието на Парламента и Съвета; призовава държавите-членки, Комисията и ЕИБ да се занимаят с този проблем по време на предстоящия преглед на финансовия регламент на ЕФР;

         Преодоляване на ограниченията на ресурсите

               12.

               Отново констатира, че интегрирането на Европейския фонд за развитие в бюджета на ЕС като цяло би засилило съгласуваността на европейското сътрудничество за развитие, би допринесло за повече прозрачност и ефикасност и би направило възможен демократичния контрол;

               13.

               Изразява загриженост, че в доклада си за финансовото управление Комисията посочва, че поради ограничения на ресурсите някои области на финансовия контрол са пропуснати при мониторинга на програмите Stabex и изпълнението на последващи контролни мерки, съставляващи подходящи примери; нещо повече, отбелязва, че годишните доклади за дейността от Службата за сътрудничество ЕuropeAid и от ГД „Развитие“ прогнозират недостиг на персонал на фона на значителното увеличаване на работната натовареност през идните години;

               14.

               Отбелязва, че Комисията използва бази за сравнение, извлечени от сравнението с други източници на финансиране, както и че Комисията си е поставила за цел да запази съотношение от 4,5 служители на 10 милиона евро помощ; поддържа становището, че постигането на определено общо съотношение на персонала към 10 милиона евро помощ не може само по себе си да даде достатъчна гаранция на органа, който взема решение за освобождаване от отговорност, че изпълнението и финансовият контрол не изпитват затруднения от съществуващия недостиг на персонал, както признава самата Комисия;

               15.

               Отправя искане, в съгласие с ЕСП, в доклада за финансовото управление за 2006 г. Комисията да посочи приоритетите, установени в резултат на съществуващите ограничения на ресурсите и влиянието върху изпълнението на ЕФР;

               16.

               Призовава Комисията да преразгледа своята одитна стратегия и да реорганизира съществуващите структури за одит и техния персонал и не на последно място, с оглед възможните ограничения на ресурсите, да обмисли възможността за по-близко сътрудничество с национални експерти от администрациите на държавите-членки при осъществяване на финансовото управление на средствата на ЕФР като цяло и за засилено използване на известни и уважавани частни предприятия от държавите-членки при изпълнение на програмите и индивидуалните проекти;

         Изграждане на солидни ИТ системи за целите на отчетността и управлението

               17.

               Споделя загрижеността на ЕСП по отношение на факта, че настоящата счетоводна система не осигури пълна отчетна информация за финансовата 2005 година и следователно отчетите трябваше да се допълват на ръка с цел спазване на принципите на счетоводното отчитане на базата на текущо начисляване;

               18.

               Изразява безпокойство от резултатите от oдита на локалната ИТ система на ЕuropeAid, осъществен от вътрешен одитор на ЕuropeAid, според които приложението на контролните мерки е в достатъчна степен, но системната администрация и безопасността на системата успяват да отговорят само на минималните стандарти съгласно „водещите практики“;

               19.

               Отбелязва, че управлението на средствата на ЕФР ще се прехвърли към същата ИТ система, използвана за управление на помощите за развитие, финансирани от общия бюджет (CRIS—ABAC); констатира, че това прехвърляне е било забавено и сега се планира за края на 2007 г., навреме за началото на Десети ЕФР през 2008 г.; призовава Комисията да информира Парламента относно резултатите от процеса на прехвърляне; очаква по време на процеса на прехвърляне Комисията да обезпечи предоставянето на пълна и надеждна отчетна информация на Сметната палата и на органа, който взема решение за освобождаване от отговорност;

               20.

               Приветства готовността на Комисията да информира Парламента относно интегрирането на финансовото управление на ЕФР в Общата информационна система в областта на външните отношения (CRIS) през юли и след това отново през септември;

               21.

               Подкрепя намерението на Комисията да усъвършенства ИТ системата на ЕuropeAid не само по отношение на функционирането ѝ като отчетен инструмент, но също така като управленски инструмент; отправя искане към Комисията в този контекст да отдели специално внимание за по-добри и последователни последващи действия в отговор на заключенията на одита;

         Оценка на въздействието на финансирането от ЕС на помощите за развитие посредством ЕФР

               22.

               Изразява убеждението си, че измерването на резултата от помощта за развитие на ЕС, финансирана чрез ЕФР, изисква, като първа стъпка, Комисията да работи с партньори в държавите бенефициери за поставянето на възможно най-точно определени цели, които позволят напредъкът да се измерва лесно и точно на всеки етап от изпълнението;

               23.

               Отбелязва, че Комисията в своите последващи действия във връзка с освобождаването от отговорност за 2004 г., което беше предоставено през октомври 2006 г., посочва, че по отношение на цикъла за изготвяне на програми за държавите за 2007—2013 г. е в процес на разработване на препоръки за използването на разбираеми показатели във всяка сфера на концентрация, уредена от документите за програмите;

               24.

               Счита, че е от изключително значение тези разбираеми показатели за изпълнение да бъдат включени в процеса на създаване на програми от самото начало; призовава Комисията да посочи в доклада си за финансовото управление за 2006 г. до каква степен са изпълнени препоръките за създаване на показатели за изпълнение и доколко са своевременно въведени в процеса за разработване на програми за периода 2007—2013 г.;

               25.

               Очаква, че Комисията ще нареди на делегациите си в страните бенефициери принципно да опишат в докладите си конкретните резултати от използването на средства на ЕС, така че Комисията да може да измери и публикува резултатите от сътрудничеството за развитие на ЕС;

         По-нататъшно усъвършенстване на реализирането на средствата от ЕФР

               26.

               Изразява надежда, че ще се осъществи прогнозата в оценката за изпълнение, според която за всички средства на Деветия ЕФР ще бъдат поети задължения до края на 2007 г., когато изтича срокът на действие на ЕФР; отправя искане към Комисията да информира Парламента навреме за освобождаването от отговорност за финансовата 2006 година относно състоянието на задълженията, свързани с Девети ЕФР, за положението по отношение на предишни ЕФР и за положението относно плащанията;

               27.

               Напомня, че намаляването на неизпълнените поети задължения от дълго време буди безпокойство в Парламента при предишни процедури по освобождаване от отговорност; подкрепя последните инициативи на Комисията да намали неизпълнените поети задължения; отбелязва, че през 2006 г. неизпълнените поети задължения бяха намалени за първи път и в момента са в размер на 10 324 милиона евро; отбелязва, че „старите“ неизпълнени поети задължения, т.е. задължения, които са повече от петгодишни, са намалени от 1,62 милиарда евро на 867 милиона евро; отбелязва, че латентните задължения, т.е. тези, за които не е бил подписан договор или по които не са постъпили плащания през последните две години, са намалени от 350 милиона евро на 285 милиона евро; отправя искане към Комисията да поддържа усилията си за намаляване на неизпълнените поети задължения и да докладва обратно в подробности на органа, който взема решение за освобождаване от отговорност, за постигнатия напредък;

               28.

               Отбелязва, че докладът за финансовото управление за финансовата 2005 година е изпратен късно; очаква от Комисията в своя доклад за финансовото управление за финансовата 2006 година да предостави по-подробна информация, както е поискана от Сметната палата, по-точно информация за стратегията за намаляване на нивото на латентните задължения;

               29.

               Приветства факта, че делът от средства на ЕС, който бе похарчен за сферите на основното здравеопазване и образование, бе увеличен от 4,98 % на 6,83 %; при все това изразява съжаление, че този дял е все още далеч от 20-процентовия праг, установен в бюджета за 2005 г.; не приема това, че Комисията използва законната и необходима цел на по-добро координиране на дарителите и поделяне на работата помежду им като извинение за твърде малкото инвестиции в сферата на основното здравеопазване и образование, и я призовава да предприеме незабавно мерки за достигане на целта от 20 %, както и да информира Парламента писмено най-малко два пъти годишно за актуалното състояние на тяхното прилагане и за факторите, включени в отчета;

               30.

               Изразява съжаление, че до този момент Комисията не е развила обширна стратегия, за да направи, заедно със страните бенефициери, сферите на здравеопазването и образованието приоритет в новите документи за национални стратегии;

               31.

               Наред с това изразява съжаление, че в противоречие с уверенията на Комисията, в изготвяните понастоящем стратегически документи на държавите не се очертава ясен профил с оглед на целите на хилядолетието за развитие, да не говорим за специални цели и графици за постигането на отделните цели, и че в тях не е представено в достатъчна степен какъв ще бъде приносът на Общността за постигане на тези цели;

               32.

               Призовава Комисията да отдели повече внимание на движението на квалифицирана работна ръка от развиващите се страни към държавите-членки на ЕС и да предложи подходящи мерки, които улесняват оставането или завръщането в родината на квалифицирана работна ръка от развиващите се страни, с оглед на това мерките на дарителите, в това число в сферите на здравеопазването и образованието, да могат дългосрочно и ефикасно да бъдат в полза на борбата с бедността в развиващите се страни;

               33.

               Приветства усилията на Комисията за прилагане на стратегията за включване на околната среда в сътрудничеството за развитие и призовава Комисията да даде още тласък на свързаното с околната среда измерение в политиката за развитие, като включи насърчаването на енергийни доставки, които не вредят на околната среда;

         Осигуряване на добро финансово управление по отношение на бюджетната помощ

               34.

               Констатира, че според Комисията бюджетната помощ в полза на държавите бенефициери е все по-важен инструмент за ефикасното реализиране на политиките за развитие; отбелязва, че делът на задълженията по ЕФР в областта на подкрепата за общи и отраслови бюджети е нараснал значително — от 18 % през 2004 г. до 32 % през 2005 г.;

               35.

               Изтъква, че контролните правомощия на Сметната палата в областта на бюджетната помощ са ограничени; цитира пример, че по отношение на законосъобразността и правилността на извършените операции Сметната палата може само да провери дали съответните условия са били правилно оценени от Комисията; следователно сериозно подкрепя искането на Сметната палата Комисията да изложи, посредством структуриран и подробен метод, в доклада си за финансовото управление за финансовата 2006 година, критериите, довели до заключенията на Комисията относно допустимостта съответните държави да получават бюджетна помощ; приветства поемането на задължение от страна на Комисията да предостави исканата информация;

               36.

               Повтаря отново, че Парламентът, в съгласие със Сметната палата, придава голямо значение на ролята на висшите национални одиторски органи в страните, получаващи бюджетна помощ; настоява за получаването, както беше поискано при предишната резолюция за освобождаване от отговорност, на оценка на Комисията на различните възможности за сътрудничество на Европейската общност с тези национални одиторски органи;

               37.

               Приветства инициативата на Комисията да подкрепи проектите за партньорство с участието на национални експерти от националните одиторски органи на държавите-членки и на държавите, получаващи бюджетна помощ, като например сътрудничеството между Националното одиторско бюро на Обединеното кралство и Одиторското бюро на Гана; приканва Комисията да продължи да проучва използването на експертните познания на националните одиторски органи на държавите-членки с цел повишаване на обществения финансов контрол в страните партньорки;

         Надзорни и контролни системи

               38.

               Отбелязва становището на ЕСП, че все още предстои да се създаде съгласувана цялостна стратегия за контрол по отношение на управлението на средствата на ЕФР и външната помощ; приветства конкретните препоръки на ЕСП за елементите, които трябва да бъдат включени в тази стратегия; констатира, че Планът за действие на Комисията за създаване на интегрирана рамка за вътрешен контрол (11) предвижда общи насоки, които трябва да се разработят за всеки кръг от политики, и това трябва да доведе в резултат до по-ясно и съгласувано отчитане в годишните отчети за дейностите; признава готовността на Комисията за по-нататъшно усъвършенстване на системите за надзор и контрол и конкретните мерки, които Комисията предлага в тази връзка; изисква от Комисията да докладва, предвид конкретните препоръки на ЕСП, за постигнатия напредък в предстоящите годишни отчети за дейностите;

               39.

               Изразява задоволство, че ЕСП установи подобрение на системите на Комисията за наблюдение и контрол; при все това съжалява, че това подобрение не се простира да наблюдението, контрола и одита на органите по изпълнението; счита за неприемливо, че заедно с това на централно място във веригата между европейския данъкоплатец и крайния получател в развиващата се страна продължават да възникват толкова голям брой материални грешки;

               40.

               Призовава Комисията да развие и прилага широкообхватен подход за наблюдение, контрол и одит на изпълнителните органи, за да гарантира конкретното прилагане на договорните процедури от изпълнителните органи, което до този момент твърде често не е било факт;

               41.

               Призовава Комисията, с цел подобряване на финансовото наблюдение, да се погрижи Службата за сътрудничество EuropeAid да оказва по-добра подкрепа на оперативния персонал, работещ в областта на финансите в делегациите и централните служби, да направи по-добър анализ на риска с цел съсредоточаване върху особено рискови области и повече мониторингови посещения, да постигне по-добро централно наблюдение на извършването и продължаването на външните проверки, разпоредени от делегациите и централните служби, и да разпореди по-малко проверки a posteriori, при същевременно подобряване на техния обхват, на момента на извършване, както и на контрола на качеството;

               42.

               Като цяло подкрепя твърдо искането на ЕСП Комисията да изложи в подробности последващите действия, предприети в отговор на изводите от проверката на Сметната палата в годишните отчети за дейностите и в отчетите за финансовото управление на средствата на ЕФР.

      (1)  ОВ C 265, 31.10.2006 г., стр. 1.

      (2)  ОВ C 263, 31.10.2006 г., стр. 205.

      (3)  ОВ C 263, 31.10.2006 г., стр. 213.

      (4)  ОВ L 156, 29.5.1998 г., стр. 108.

      (5)  ОВ L 317, 15.12.2000 г., стр. 355.

      (6)  ОВ L 191, 7.7.1998 г., стр. 53.

      (7)  ОВ L 83, 1.4.2003 г., стр. 1.

      (8)  ОВ L 317, 15.12.2000 г., стр. 3.

      (9)  ОВ L 287, 28.10.2005 г., стр. 4.

      (10)  ОВ C 12, 17.1.2003 г., стр. 19.

      (11)  ОВ C 67, 18.3.2006 г., стр. 32.


title: Решение (ЕС) 2015/1709 на Европейския парламент от 29 април 2015 година относно освобождаването от отговорност във връзка с изпълнението на бюджета на съвместното предприятие ENIAC за финансовата 2013 година

text:
               30.9.2015

               BG

               Официален вестник на Европейския съюз

               L 255/424

      РЕШЕНИЕ (ЕС) 2015/1709 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на съвместното предприятие ENIAC за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на съвместното предприятие ENIAC за финансовата 2013 година,

                  —

                  като взе предвид доклада на Сметната палата относно годишните отчети на съвместното предприятие ENIAC за финансовата 2013 година, придружен от отговорите на съвместното предприятие (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на съвместното предприятие във връзка с изпълнението на бюджета за финансовата 2013 година (05306/2015 — C8-0049/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 209 от него,

                  —

                  като взе предвид Регламент (ЕО) № 72/2008 на Съвета от 20 декември 2007 г. за създаване на съвместно предприятие ENIAC (5),

                  —

                  като взе предвид Регламент (ЕС) № 561/2014 на Съвета от 6 май 2014 г. за създаване на съвместното предприятие ECSEL (6), и по-специално член 1, параграф 2 и член 12 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (7),

                  —

                  като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (8),

                  —

                  като взе предвид член 94 от и приложение V към своя правилник,

                  —

                  като взе предвид доклада на комисията по бюджетен контрол (A8-0104/2015),

         1.

            Отсрочва своето решение за освобождаване от отговорност на изпълнителния директор на съвместното предприятие ECSEL във връзка с изпълнението на бюджета на съвместното предприятие ENIAC за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие ECSEL, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 452, 16.12.2014 г., стр. 26.

         (2)  ОВ C 452, 16.12.2014 г., стр. 27.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 30, 4.2.2008 г., стр. 21.

         (6)  ОВ L 169, 7.6.2014 г., стр. 152.

         (7)  ОВ L 357, 31.12.2002 г., стр. 72.

         (8)  ОВ L 38, 7.2.2014 г., стр. 2.


title: 2010/742/ЕС: Решение на Европейския парламент и на Съвета от 24 ноември 2010 година относно мобилизиране на средства от Европейския фонд за приспособяване към глобализацията, съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/028 NL/Limburg, разделение 18 от Нидерландия)

text:
               4.12.2010

               BG

               Официален вестник на Европейския съюз

               L 318/39

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 24 ноември 2010 година
   относно мобилизиране на средства от Европейския фонд за приспособяване към глобализацията, съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/028 NL/Limburg, разделение 18 от Нидерландия)
   (2010/742/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-нататък „ЕФПГ“) е създаден с цел да се предоставя допълнителна подкрепа на работниците, съкратени в резултат на значими структурни промени в световната търговия поради глобализацията, и да ги подпомага при повторното им професионално интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 милиона евро.

               (4)

               На 30 декември 2009 г. Нидерландия подаде заявление за мобилизиране на ЕФПГ във връзка със съкращения в девет предприятия, развиващи дейност по разделение 18 („Печатна дейност и възпроизвеждане на записани носители“) на NACE Revision 2 в региона Limburg (NL42) по NUTS II, и представи допълнителна информация до 6 май 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина това Комисията предлага да бъдат мобилизирани средства в размер на 549 946 EUR.

               (5)

               Следователно ЕФПГ следва да бъде мобилизиран за предоставяне на финансово участие по заявлението, подадено от Ирландия,

         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Европейския съюз за финансовата 2010 година, от Европейския фонд за приспособяване към глобализацията се мобилизира за отпускане сумата от 549 946 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 24 ноември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение на Комисията от 9 декември 2016 година за сключването, от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед на присъединяването на Република Хърватия към Европейския съюз

text:
               15.12.2016

               BG

               Официален вестник на Европейския съюз

               C 467/16

         РЕШЕНИЕ НА КОМИСИЯТА
   от 9 декември 2016 година
   за сключването, от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед на присъединяването на Република Хърватия към Европейския съюз
   (2016/C 467/06)
   ЕВРОПЕЙСКАТА КОМИСИЯ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид Решението на Съвета за одобряване на сключването от Комисията, от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед на присъединяването на Република Хърватия към Европейския съюз,
   като има предвид, че:

               (1)

               Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна (наричано по-нататък „CCA“), бе подписано в Люксембург на 16 юни 2008 г. и влезе в сила на 1 юни 2015 г. (1)

               (2)

               Република Хърватия стана държава — членка на Съюза на 1 юли 2013 г.

               (3)

               В съответствие с член 6, параграф 2, втора алинея от Акта от 2012 г. относно условията за присъединяване на Република Хърватия към Европейския съюз, присъединяването на Хърватия към ССА следва да бъде одобрено чрез сключването на протокол към ССА между Съвета, който действа с единодушие от името на държавите членки, и съответната трета държава.

               (4)

               На 24 септември 2012 г. Съветът упълномощи Комисията да започне преговори с Босна и Херцеговина за сключване на протокол към CCA.

               (5)

               Тези преговори приключиха успешно и Протоколът към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед на присъединяването на Република Хърватия към Европейския съюз (наричан по-нататък „Протоколът“) бе парафиран на 18 юли 2016 г.

               (6)

               Протоколът се отнася до въпроси, попадащи в областите на компетентност на Европейската общност за атомна енергия.

               (7)

               Протоколът следва да бъде сключен от Комисията от името на Европейската общност за атомна енергия, що се отнася до въпросите, попадащи в областите на компетентност на Европейската общност за атомна енергия.

               (8)

               На 21 ноември 2016 г. Съветът прие решение за одобряване на сключването на Протокола от Комисията от името на Европейската общност за атомна енергия (2).

               (9)

               Подписването и сключването на Протокола са предмет на отделна процедура, що се отнася до въпросите, попадащи в приложното поле на Договора за Европейския съюз и на Договора за функционирането на Европейския съюз.

               (10)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от името на Европейската общност за атомна енергия на Протокола към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед на присъединяването на Република Хърватия към Европейския съюз.
   Текстът на Протокола е приложен към решението на Съвета за подписването, от името на Европейския съюз и неговите държави членки, и временното прилагане на Протокола (3).
   Член 2
   Членът на Комисията, отговарящ за европейската политика за съседство и преговорите за разширяване, се упълномощава да подпише Протокола и да внесе уведомлението, предвидено в член 7 от Протокола.
   Член 3
   Настоящото решение влиза в сила в деня на приемането му.

      Съставено в Брюксел на 9 декември 2016 година.

            За Комисията

         Johannes HAHN

            Член на Комисията

      (1)  OВ L 164, 30.6.2015 г., стp. 2.

      (2)  Все още непубликувано в Официален вестник.

      (3)  Все още непубликувано в Официален вестник.


title: 2013/379/ЕС: Решение EU BAM Rafah/1/2013 на Комитета по политика и сигурност от 9 юли 2013 година за назначаване на ръководителя на мисията на Европейския съюз за подпомагане на контролно-пропускателен пункт Рафа (EU BAM Rafah)

text:
               16.7.2013

               BG

               Официален вестник на Европейския съюз

               L 193/19

         РЕШЕНИЕ EU BAM RAFAH/1/2013 НА КОМИТЕТА ПО ПОЛИТИКА И СИГУРНОСТ
   от 9 юли 2013 година
   за назначаване на ръководителя на мисията на Европейския съюз за подпомагане на контролно-пропускателен пункт Рафа (EU BAM Rafah)
   (2013/379/ЕС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2005/889/ОВППС на Съвета от 25 ноември 2005 г. за създаване на мисия на Европейския съюз за подпомагане на контролно-пропускателен пункт Рафа (EU BAM Rafah) (1), и по-специално член 10, параграф 1 от него,
   като има предвид, че:

               (1)

               Съгласно Съвместно действие 2005/889/ОВППС Комитетът по политика и сигурност е оправомощен в съответствие с член 38 от Договора да взема необходимите решения с цел упражняване на политически контрол и стратегическо ръководство на мисията на Европейския съюз за подпомагане на контролно-пропускателен пункт Рафа (EU BAM Rafah), включително решението за назначаване на ръководител на мисията.

               (2)

               На 23 май 2013 г. върховният представител на Съюза по въпросите на външните работи и политиката на сигурност предложи г-н Gerhard SCHLAUDRAFF да бъде назначен за ръководител на мисията EU BAM Rafah от 1 юли 2013 г. до 30 юни 2014 г.

               (3)

               С Решение 2013/355/ОВППС на Съвета от 3 юли 2013 г. за изменение и удължаване на срока на действие на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah) (2) срокът на EU BAM Rafah бе удължен до 30 юни 2014 г.,

         ПРИЕ НАСТОЯЩОТО РЕШЕНИЕ:
   Член 1
   Г-н Gerhard SCHLAUDRAFF се назначава за ръководител на мисията на Европейския съюз за подпомагане на контролно-пропускателен пункт Рафа (EU BAM Rafah) от 1 юли 2013 г. до 30 юни 2014 г.
   Член 2
   Настоящото решение влиза в сила в деня на приемането му.
   Прилага се от 1 юли 2013 г.

      Съставено в Брюксел на 9 юли 2013 година.

            За Комитета по политика и сигурност

            Председател

         W. STEVENS

      (1)  ОВ L 327, 14.12.2005 г., стр. 28.

      (2)  ОВ L 185, 4.7.2013 г., стр. 16.


title: Решение на Съвета от 30 октомври 2013 година за приемане на позицията на Съвета по проект за коригиращ бюджет № 9 на Европейския съюз за финансовата 2013 година

text:
               1.11.2013

               BG

               Официален вестник на Европейския съюз

               C 318/3

         РЕШЕНИЕ НА СЪВЕТА
   от 30 октомври 2013 година
   за приемане на позицията на Съвета по проект за коригиращ бюджет № 9 на Европейския съюз за финансовата 2013 година
   2013/C 318/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 314 от него, във връзка с Договора за създаване на Европейската общност за атомна енергия, и по-специално член 106а от него,
   като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (1), и по-специално член 41 от него,
   като има предвид, че:

               —

               бюджетът на Съюза за финансовата 2013 година беше окончателно приет на 12 декември 2012 г. (2),

               —

               на 3 октомври 2013 г. Комисията представи предложение, съдържащо проект за коригиращ бюджет № 9 на общия бюджет за финансовата 2013 година,

               —

               предвид факта, че е необходимо проект за коригиращ бюджет № 9 към общия бюджет за 2013 г. да бъде приет без забавяне, е оправдано да бъде съкратен, в съответствие с член 3, параграф 3 от Процедурния правилник на Съвета, срокът от осем седмици за информиране на националните парламенти, както и срокът от десет дни за включването на точката в предварителния дневен ред на Съвета, залегнали в член 4 от Протокол № 1 относно ролята на националните парламенти в Европейския съюз,

         ПРИЕ НАСТОЯЩОТО РЕШЕНИЕ:
   Член единствен
   Позицията на Съвета по проект за коригиращ бюджет № 9 на общия бюджет на Европейския съюз за финансовата 2013 година беше приета на 30 октомври 2013 г.
   Пълният текст е публикуван за справки или изтегляне в електронен формат на интернет страницата на Съвета: http://www.consilium.europa.eu/

      Съставено в Брюксел на 30 октомври 2013 година.

            За Съвета

            Председател

         L. LINKEVIČIUS

      (1)  ОВ L 298, 26.10.2012 г., стр. 1.

      (2)  ОВ L 66, 8.3.2013 г., стр. 1, с поправка в ОВ L 134, 18.5.2013 г., стр. 21.


title: Решение (ЕС) 2017/451 на Комисията от 14 март 2017 година за одобрение, от името на Европейския съюз, на някои изменения в протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Ислямска република Мавритания

text:
                  15.3.2017

                  BG

                  Официален вестник на Европейския съюз

                  L 69/34

            РЕШЕНИЕ (ЕС) 2017/451 НА КОМИСИЯТА
      от 14 март 2017 година
      за одобрение, от името на Европейския съюз, на някои изменения в протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Ислямска република Мавритания
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Решение (ЕС) 2016/870 на Съвета от 24 май 2016 г. относно сключването, от името на Европейския съюз, на протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Ислямска република Мавритания за период от четири години (1), и по-специално член 3 от него,
      като има предвид, че:

                  (1)

                  С член 10 от Споразумението за партньорство в областта на рибарството между Европейската общност и Ислямска република Мавритания (2) (наричано по-долу „споразумението“), одобрено с Регламент (ЕО) № 1801/2006 на Съвета (3), се създава съвместен комитет, който следи за прилагането на споразумението, и по-специално наблюдава изпълнението, тълкуването и гладкото функциониране, както и извършва преоценка, при необходимост, на нивото на възможностите за риболов, а впоследствие — съответното финансово участие.

                  (2)

                  В член 1, параграф 1 от протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Ислямска република Мавритания (наричан по-долу „протоколът“), одобрен с Решение (ЕС) 2016/870, се определят възможностите за риболов в рамките на посоченото споразумение за период от четири години, считано от 16 ноември 2015 г., а в член 2, параграф 1 от протокола се определя годишното финансово участие, свързано с достъпа на корабите на Съюза до риболовната зона на Мавритания.

                  (3)

                  В таблицата, посочена в член 1, параграф 1 от протокола, се уточняват възможностите за риболов и се предвижда, че въз основа на наличните научни становища двете страни могат да постигнат съгласие в съвместния комитет относно разпределянето на възможностите за риболов за хладилните траулери за риболов на дънни видове, за които се е получил остатък.

                  (4)

                  Предвидено бе съвместният комитет да се срещне на извънредно заседание в Нуакшот на 15 и 16 ноември 2016 г., за да приеме изменението на възможностите за риболов и приложимите условия за упражняване на риболовна дейност, както и финансовото участие, с оглед на искането на Съюза за създаване на нова риболовна категория за хладилни траулери за риболов на черна мерлуза.

                  (5)

                  Преди посоченото заседание на съвместния комитет Комисията предаде на Съвета подготвителен документ, в който подробно са изложени елементите на планираната позиция на Съюза.

                  (6)

                  Тази позиция бе одобрена от Съвета в съответствие с точка 3 от приложението към Решение (ЕС) 2016/870.

                  (7)

                  Приетите изменения, а именно въвеждането на нова риболовна категория за хладилни траулери за риболов на черна мерлуза, условията за упражняване на риболовна дейност, приложими към тази нова категория, и увеличаването на финансовото участие, свързано с достъпа, бяха вписани в приложение 5 към протокола от посоченото заседание на съвместния комитет, проведено на 15 и 16 ноември 2016 г.

                  (8)

                  Измененията следва да бъдат одобрени от името на Съюза,

            ПРИЕ НАСТОЯЩОТО РЕШЕНИЕ:
      Член 1
      Измененията в протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Ислямска република Мавритания, които бяха приети от съвместния комитет, създаден с член 10 от посоченото споразумение, на заседанието му, проведено на 15 и 16 ноември 2016 г., и предвидени в приложение 5 към протокола, се приемат от името на Съюза.
      Текстът на приложение 5 към протокола от заседанието на съвместния комитет, проведено на 15 и 16 ноември 2016 г., е приложен към настоящото решение.
      Член 2
      Настоящото решение влиза в сила на третия ден след деня на публикуването му в Официален вестник на Европейския съюз.

         Съставено в Брюксел на 14 март 2017 година.

               За Комисията

               Председател

            Jean-Claude JUNCKER

         (1)  ОВ L 145, 2.6.2016 г., стр. 1.

         (2)  ОВ L 343, 8.12.2006 г., стр. 4.

         (3)  Регламент (ЕО) № 1801/2006 на Съвета от 30 ноември 2006 г. относно сключването на Споразумение за партньорско сътрудничество в областта на рибарството между Европейската общност и Ислямска република Мавритания (ОВ L 343, 8.12.2006 г., стр. 1).

         ПРИЛОЖЕНИЕ
         Протокол, член 2, параграфи:

                     1.

                     Годишното финансово участие, свързано с достъпа на кораби на Европейския съюз до риболовната зона на Мавритания, предвидено в член 7 от Споразумението, се определя на петдесет и седем милиона и петстотин хиляди (57 500 000) евро. Настоящият параграф се прилага при условията на членове 5—10 и 16 от настоящия протокол.

                     3.

                     Общият допустим улов (категории 1, 2, 2а, 3, 6, 7 и 8) и референтният тонаж (категории 4 и 5) са посочени в техническите фишове, поместени в приложение 1 към настоящия протокол. Те се определят на база календарна година, от 1 януари до 31 декември на разглежданата година. Когато първият и последният период на прилагане на протокола не съответстват на календарна година, общият допустим улов се определя pro rata temporis и като се вземат предвид — по категории риболов — тенденциите на разпределение на улова през годината.

                     7.

                     По отношение на риболовни категории 4 и 5, ако уловът, извършен от кораби на Европейския съюз за улов на риба тон в риболовната зона на Мавритания, надвиши референтния тонаж, определен за всяка от тези категории, сумата от петдесет и седем милиона и петстотин хиляди (57 500 000) евро за финансовото участие се увеличава за всеки допълнителен тон улов с размера на таксата, определена в съответните технически фишове за въпросната година. Въпреки това сумата, платена от Европейския съюз поради надвишаване на улова, не може да превишава сумата, отговаряща на съответния референтен тонаж, умножен по две. Когато количествата, уловени от корабите на Европейския съюз, надвишават съответния референтен тонаж, умножен по две, сумата, дължима за количеството, което надвишава това ограничение, се заплаща през следващата година.

               Таблица на категориите риболов, посочена в член 1, параграф 1

                     Риболовна категория

                     Общ допустим улов и референтен тонаж

                     1

                     Риболовни кораби за улов на ракообразни, различни от лангуста и рак

                     5 000  тона

                     2

                     Траулери (нехладилни) и кораби за риболов с дънни парагади за черна мерлуза

                     6 000  тона

                     2а

                     Траулери (хладилни) за риболов на черна мерлуза

                     черна мерлуза — 3 500  тона
                     калмари — 1 450  тона
                     сепия — 600 тона

                     3

                     Риболовни кораби за улов на дънни видове, различни от черна мерлуза, посредством риболовни съоръжения, различни от трал

                     3 000  тона

                     4

                     Сейнери за улов на риба тон

                     12 500  тона
                     (референтен тонаж)

                     5

                     Кораби за улов на риба тон с въдици и кораби за риболов с повърхностна парагада

                     7 500  тона
                     (референтен тонаж)

                     6

                     Хладилни траулери за пелагичен риболов

                     225 000  тона (*1)

                     7

                     Нехладилни кораби за пелагичен риболов

                     15 000  тона (*2)

                     8

                     Главоноги

                     [pm] тона

               Приложение, допълнение 1 — Технически фишове, нов фиш 2а

                     РИБОЛОВНА КАТЕГОРИЯ 2а:
                     ТРАУЛЕРИ (ХЛАДИЛНИ) ЗА РИБОЛОВ НА ЧЕРНА МЕРЛУЗА

               1.   Риболовна зона

                                 а)

                                 Северно от паралел 19° 15,60 с.ш.: западно от линията, съединяваща следните точки:

                                                20° 46,30 с.ш.

                                                17° 03,00 з.д.

                                                20° 36,00 с.ш.

                                                17° 11,00 з.д.

                                                20° 36,00 с.ш.

                                                17° 36,00 з.д.

                                                20° 03,00 с.ш.

                                                17° 36,00 з.д.

                                                19° 45,70 с.ш.

                                                17° 03,00 з.д.

                                                19° 29,00 с.ш.

                                                16° 51,50 з.д.

                                                19° 15,60 с.ш.

                                                16° 51,50 з.д.

                                                19° 15,60 с.ш.

                                                16° 49,60 з.д.

                                 б)

                                 Южно от паралел 19° 15,60 с.ш. до паралел 17° 50,00 с.ш.: западно от линията на 18 морски мили от линията на най-големия отлив.

                                 в)

                                 Южно от паралел 17° 50,00 с.ш.: западно от линията на 12 морски мили от линията на най-големия отлив.

                           За зоните, изчислени от линията на най-големия отлив, съвместният комитет може да замени линиите, ограничаващи зоните, със серия от географски координати.

                     Разрешени риболовни съоръжения

                                 —

                                 Дънен трал за мерлуза.

                                 —

                                 Забранено е дублирането на тралната торба.

                                 —

                                 Забранено е дублирането на влакната на тралната торба.

                     Минимално разрешено око на мрежата

                     70 mm (трал)

                     Минимален размер

                     За рибите минималният размер се измерва от върха на най-издадената част на главата до края на опашната перка (обща дължина) (вж. допълнение 7).

                     Съвместният комитет може да определи минимален размер за видовете, които не са посочени по-горе.

                     Прилов

                     Разрешен

                     Забранен

                     25 % дънни видове (различни от черна мерлуза)

                     Главоноги (различни от калмари и сепия) и разкообразни

                     Съвместният комитет може да определи количеството на прилова за видовете, които не са посочени по-горе.

                     Риболовни възможности/такси

                     Период

                     Година

                     Общ допустим улов (в тонове)

                     3 500

                     черна мерлуза (основен целеви вид)

                     1 450

                     калмари (вторичен целеви вид)

                     600

                     сепия (вторичен целеви вид)

                     Такси

                     70 EUR/t за черна мерлуза

                     575 EUR/t за калмари

                     250 EUR/t за сепия

                     90 EUR/t за прилов

                     Таксата се изчислява за период от всеки три месеца, през който на кораба е разрешено да извършва риболов, като се взема предвид количеството на улова през този период.
                     Лицензията се издава след като бъдат платени авансово 1 000  EUR от кораба, които се приспадат от общата сума на таксата. Авансовото плащане се извършва в началото на всеки период от три месеца, през който на кораба е разрешено да извършва риболов.
                     Броят на корабите, които могат едновременно да имат разрешение, е ограничен на 6.

                     Период на естествено възстановяване

                     При необходимост съвместният комитет определя период за естествено възстановяване въз основа на научно становище от Съвместния научен комитет.

                     Научни наблюдатели

                     Чрез дерогация от правилото, определено в глава Х, точка 2 от приложението, корабите вземат на борда мавритански научен наблюдател по време на всяко плаване.

                     Бележки

                     Таксите са определени за целия срок на прилагане на протокола.

            (*1)  С допустимо превишение от 10 % без отражение върху финансовото участие, плащано от Европейския съюз за достъпа.

            (*2)  Ако тези възможности за риболов бъдат използвани, те се приспадат от общия допустим улов, предвиден за категория 6.